瓊花
作者：蔡戡
朝代：宋

paragraphs: 平生湖海氣，浪自青雲期。
一爲蓬萊遊，時動泉石思。
徒糜太倉粟，飽食終日嬉。
尸素亦已甚，勇退夫何疑。
直道無所愧，願學柳士師。
歸來食不足，三歎汝墳詩。
親老尚擇祿，富貴當何時。
捧檄强自喜，安敢辭驅馳。
顧我性蕭散，軒裳縛伊尼。
何當出幕府，還把江海麾。
思親匪懷土，此意惟君知。
君抱四方志，扁舟羨鴟夷。
要先句踐霸，乃以西子隨。
不妨食肉相，兼有絕俗姿。
暫淹芙蓉幕，亟歸鳳凰池。